钦定古今图书集成/明伦汇编/闺媛典/第221卷 > 陶善庆妻刘氏
## 钦定古今图书集成/明伦汇编/闺媛典/第221卷 > 陶善庆妻刘氏

按《定海县志》：刘氏，昌国世族女也，归陶善庆。善庆为
宋隐士陶椿卿之裔，力学笃行，乡评见推，谐伉俪。九
载而善庆没，刘哀恸，几不欲生，抚二子济、蒙。已而济
亦亡，家亦日落。人曰：“事已至此，盍去诸？”刘曰：“未亡人
分作陶氏鬼久矣。”日夕纺绩，以给衣食，供祭祀。冰蘗
之操，四十馀年如一日。抚其子成立，家稍裕，即推所
有以拯戚里之贫者。迨卒，年七十有五。陶氏得延，衣
冠之世，实赖之也。